Title: Ministerstvo školstva Slovenskej republiky
Author: sitarova
Last saved by: agenda0
Company: min.skol.

P r e d k l a d a c i a  s p r á v a

Európska organizácia pre jadrový výskum CERN (ďalej len CERN) so sídlom v Ženeve je najvýznamnejším svetovým pracoviskom v oblasti výskumu štruktúry hmoty. Od 1.7.1993 je jej členom aj Slovenská republika. CERN svojimi unikátnymi vedeckými a technickými zariadeniami (urýchľovače častíc na veľmi vysoké energie, detekčné aparatúry, systémy zberu a analýzy veľkých objemov údajov, výkonné výpočtové komplexy) je jedinečným pracoviskom v odbore štruktúry hmoty a členstvo v tejto organizácii je pre slovenských vedcov ocenením ich práce.
Slovenská republika je zapojená do tohto výskumu šiestimi vedeckými projektmi, ktoré riešia vedecké tímy z viacerých pracovísk  (Fakulta matematiky, fyziky a informatiky UK, Fyzikálny ústav SAV, Prírodovedecká fakulta UPJŠ,  Ústav experimentálnej fyziky SAV v Košiciach) . Okrem zásadných prínosov pre vedecké poznanie v oblasti časticovej fyziky, súvisiacich so základnými otázkami vzniku, existencie a usporiadania vesmíru, Zeme a života, je významná aj tá skutočnosť, že členstvo SR v CERN a práca našich experimentálnych skupín v CERN má dopad na iné vedné odbory a na priemysel v SR.
Do orgánov CERN sú za Slovenskú republiku vládou menovaní stáli delegáti nasledovne:
Do Rady CERN a Výboru rady je menovaný stály predstaviteľ Slovenskej republiky pri Úradovni OSN v Ženeve a ako ďalší delegát do tých istých orgánov je vládou menovaný vedecký pracovník z oblasti jadrovej fyziky, rovnako ako aj do Finančného výboru CERN.
Uznesením vlády SR č. 811/1999, boli v bode C.1., C.2. C.3, do týchto funkcií menovaní:
Ing. Milan Polák, DrSc., za člena Finančného výboru CERN
Prof. RNDr. Ján Pišút, DrSc., za člena Rady CERN a za člena Výboru rady CERN
Stály predstaviteľ SR pri Organizácii Spojených národov v Ženeve ex offo, za  
člena Rady CERN a za člena Výboru rady CERN.

Prof. Pišút získal od 1.1.2002 9-mesačný pobyt v CERN. Ide o pobyt platený CERN. Podľa pravidiel CERN byť na platenom pobyte v CERN je v konflikte záujmov s funkciou zástupcu Slovenskej republiky v Rade CERN a vo Výbore rady CERN. Na základe uvedenej skutočnosti, Prof. RNDr. Ján Pišút, DrSc., požiadal o  uvolnenie z uvedených funkcií Výbor pre spoluprácu Slovenskej republiky s CERN. Výbor  na svojom zasadnutí dňa 20. novembra 2001 odporučil uvoľniť pána Pišúta z funkcií. Svoju žiadosť pán Pišút adresoval písomne ministrovi školstva dňa  29.11. 2001. 
Počas svojho funkčného obdobia si Prof. RNDr. Ján Pišút, DrSc., plnil vzorne svoje povinnosti delegáta v orgánoch CERN a vykonával tiež funkciu predsedu Výboru pre spoluprácu SR s CERN zodpovedne a na vysokej odbornej úrovni. Má významný podiel na úspešnom zapojení fyzikálnych pracovísk SR do vedecko-výskumných programov CERN, za čo mu Ministerstvo školstva vyslovilo poďakovanie. 
Na žiadosť Výboru pre spoluprácu SR s CERN predložili všetky pracoviská zapojené do riešenia projektov programov CERN návrhy na vymenovanie nového delegáta do Rady a Výboru CERN. Výbor pre spoluprácu s CERN na svojom zasadnutí dňa 20. novembra 2001 navrhol do Rady CERN a Výboru rady CERN pána Prof. RNDr. Branislava Sitára, DrSc.. V prílohe je životopis navrhnutého delegáta.